മലയോരത്ത് മഴ കനത്തു ദുരിതവും വിതുര: മലയോര മേഖലയില് ഇന്നലെ രാവിലെ ആരംഭിച്ച കനത്ത മഴ തുടരുന്നു.താഴ്ന്ന പ്രദേശങ്ങള് പുര്ണ്ണമായും വെള്ളത്തിനടിയിലാണ്.പല മേഖലകളും പൂര്ണ്ണമായി ഒറ്റപ്പെട്ടു.ഈ മേഖലയിലെ ജനങ്ങളുടെ ജീവിതം പൂര്ണ്ണമായി ദുരിതത്തിലാണ്.വാമനപുരം നദിയില് ജലനിരപ്പ് ഉയര്ന്നതോടെ നാട്ടുകാര് കടുത്ത ആശങ്കയിലാണ്. കല്ലാര്,മൊട്ടമൂട്,പൊടിയകാല എന്നീ പ്രദേശങ്ങള് പൂര്ണ്ണമായി ഒറ്റപ്പെട്ടു.ഇവിടെ താമസിക്കുന്ന വനവാസികള് പുറം ലോകമായി ഒരു ബന്ധമില്ലാതായി. സംസ്ഥാന ഹൈവെയായ പൊന്മുടി റോഡില് പല ഭാഗത്തും ഗതാഗതത്തിന് തടസ്സം നേരിട്ടു.ആനപ്പാറ ചിറ്റാറില് പാലത്തിനും റോഡിനും മുകളില് വെള്ളം കയറി,ഗതാഗതം പൂര്ണ്ണമായി നിലച്ചു. പാലത്തിന്റെ ബലക്ഷയം നാട്ടുകാരില് കടുത്ത ആശങ്കയിലാണ്.നൂറ്റാണ്ടുകളുടെ പഴക്കമുള്ള പാലം പുനര്നിര്മ്മിക്കാന് നടപടി എടുക്കാത്തതിനാല് നാട്ടുകാര് പ്രതിഷേധത്തിലാണ്. വിതുര,തൊളിക്കോട് ,നന്ദിയോട്,പെരിങ്ങമല പഞ്ചായത്തിലെ പല പ്രദേശങ്ങളിലെ ക്യഷിയിടങ്ങളില് വെള്ളം കയറി.ക്യഷിനാശമുണ്ടായി.വിതുര ശിവ ക്ഷേത്ര ജംഗ്ഷനില് വെള്ളം കയറി,വിതുര തള്ളച്ചിറ റോഡ് പൂര്ണ്ണമായി വെള്ളം കയറി.വിതുരയെയും പെരിങ്ങമലയെയും ബന്ധിപ്പിക്കുന്ന പൊന്നാംചുണ്ട് പാലത്തിലൂടെയുള്ള ഗതാഗതവും തടസ്സപ്പെട്ടു. പൊന്മുടി ,കല്ലാര്,ബോണക്കാട് ,പേപ്പാറ പ്രദേശങ്ങളില് ശക്തമായ നീരൊഴുക്കുണ്ട്.മണ്ണിടിച്ചിലും ഉരുള്പൊട്ടല് ഭീക്ഷിണിയും നിലനില്ക്കുന്നുണ്ട്.പോലീസ്,ഫയര് ഫോഴ്സും,പഞ്ചായത്ത് അധികാരികളും കടുത്ത ജാഗ്രതയിലാണ്.